Document ID: 32008D0593

KOMISJONI OTSUS,
11. juuli 2008,
millega muudetakse otsust 2007/60/EÜ seoses Üleeuroopalise Transpordivõrgu Rakendusameti ülesannete ja tegevusaja muutmisega
(2008/593/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1) eriti selle artiklit 3,
ning arvestades järgmist:
(1)
Üleeuroopalise Transpordivõrgu Rakendusamet (edaspidi „amet”) loodi komisjoni otsusega 2007/60/EÜ, (2) et hallata ühenduse tegevust üleeuroopalise transpordivõrgu valdkonnas kuni 31. detsembrini 2008 ühenduse rahalise abi andmisega seonduvate ülesannete täitmiseks vastavalt nõukogu 18. septembri 1995. aasta määrusele (EÜ) nr 2236/95, millega kehtestatakse ühenduse rahalise abi andmise üldeeskirjad üleeuroopaliste võrkude valdkonnas. (3) Mitmed kõnealused projektid jätkuvad ka pärast 31. detsembrit 2008.
(2)
Amet peaks vastutama ka projektide eest, mis saavad rahalist abi Euroopa Parlamendi ja nõukogu määruse (EÜ) nr 680/2007 (4) alusel, kuna kõnesoleva määruse alusel jätkatakse selliste üleeuroopalise transpordivõrgu tegevuste rahastamist, mis on sarnased määruse (EÜ) nr 2236/95 alusel rahastatavate tegevustega, mille jaoks amet on juba volitused saanud.
(3)
Amet ei peaks vastutama ühenduse rahalise abi andmist käsitlevate üksikotsuste vastuvõtmise eest. Programmi rakendamise tõhususe ja tulemuslikkuse jätkuvaks suurendamiseks võib komisjon siiski otsustada volitada ametit selliste otsuste muudatusi vastu võtma.
(4)
Amet peaks eelkõige vastutama projektidega seotud tegevuste eest, sõltumata ühenduse rahalise abi vormist ja andmise viisist, mis on sätestatud määruse (EÜ) nr 680/2007 artiklis 6. Seevastu tuleks välja jätta kõik programmiga seotud tegevused, nagu kontrollimine ja poliitiliste otsuste tegemine, mis peaksid jääma komisjoni pädevusse.
(5)
Amet peaks eelkõige vastutama kaasnevate meetmete eest, mis aitavad kaasa TEN-T programmi tõhususele ja tulemuslikkusele, sealhulgas TEN-T programmi tutvustamine kõigile asjaomastele isikutele ning selle nähtavuse suurendamine üldsuse jaoks, eesmärgiga suurendada maksimaalselt selle Euroopa lisandväärtust liikmesriikides ja ELiga piirnevates kolmandates riikides. Sellised meetmed võivad hõlmata järgmisi tegevusi: suunatud teadlikkuse parandamise kampaaniad ja tutvustuskampaaniad, nagu TEN-T programmile pühendatud päevade, seminaride ja konverentside korraldamine, tulemuste ja parimate tavade teatavaks tegemine ning levitamine asjakohaste väljaannete abil, sealhulgas elektrooniliste meediakanalite kaudu, näiteks pressiteadete koostamine, potentsiaalsetele taotlejatele ette nähtud suuniste koostamine, edulugusid ja aastaaruandeid sisaldavate brošüüride väljaandmine ning ameti ja/või komisjoni esindajate asjaomastel üritustel (transpordi infrastruktuuride avamine) osalemise korraldamine.
(6)
Väliskonsultandid on läbi viinud ajakohastatud tasuvusanalüüsi, millest nähtub, et ameti haldusressursid vajavad eelkõige personalivaldkonnas märkimisväärset täiendamist. Amet oleks ka edaspidi kõige kulutasuvam lahendus.
(7)
Seetõttu tuleks otsust 2007/60/EÜ vastavalt muuta.
(8)
Käesoleva otsusega ette nähtud sätted on kooskõlas täitevasutuste regulatiivkomitee arvamusega,
ON VASTU VÕTNUD JÄRGMISE OTSUSE:
Ainus artikkel
Otsust 2007/60/EÜ muudetakse järgmiselt:
1.
Artikkel 3 asendatakse järgmisega:
„Artikkel 3
Tegevusaeg
Rakendusamet asutatakse ajavahemikuks 1. november 2006 kuni 31. detsember 2015.”
2.
Artikli 4 lõige 1 asendatakse järgmisega:
„1. Ameti ülesanne on ühenduse tegevuse raames üleeuroopalise transpordivõrgu valdkonnas nõukogu määruse (EÜ) nr 2236/95 (5) ja Euroopa Parlamendi ja nõukogu määruse (EÜ) nr 680/2007 (6) alusel ühenduse rahalise abi andmisega seonduvate ülesannete täitmine, välja arvatud ülesanded, mis nõuavad otsustusõigust seoses poliitiliste otsuste täideviimisega, nagu kavandamine, prioriteetide seadmine, projektide valimine vastavalt määruse (EÜ) nr 680/2007 artiklile 5, programmi hindamine ja seadusandlik seire. Ametile usaldatakse järgmised ülesanded:
a)
abi komisjonile kavandamise ja valimise järgus ning üleeuroopalise transpordivõrgu eelarvest ühist huvi pakkuvatele projektidele antud rahalise abi järelevalve järgu haldamine ja selleks vajalike kontrollide läbiviimine asjakohaste otsuste vastuvõtmisega vastavalt komisjoni poolt ametile antud volitustele;
b)
kooskõlastamine teiste ühenduse rahastamisvahenditega, eelkõige rahaliste toetuste kooskõlastuse tagamine ka struktuurifondidest, Ühtekuuluvusfondist ning Euroopa Investeerimispangast rahastatavate ühist huvi pakkuvate projektide kogu teostuse lõikes;
c)
tehniline abi projekti korraldajatele projektide finantskorralduse osas ja ühiste hindamismeetodite väljaarendamine;
d)
eelarve täitmise aktide vastuvõtmine tulude ja kulude osas ning komisjoni volitusel kõikide ühenduse tegevuse juhtimiseks üleeuroopalise transpordivõrgu valdkonnas vajalike toimingute täitmine, mis on sätestatud määruses (EÜ) nr 2236/95 ja määruses (EÜ) nr 680/2007;
e)
kogu üleeuroopalise võrgu elluviimiseks vajaliku, komisjoni nõutava teabe kogumine, analüüsimine ja komisjonile edastamine;
f)
kaasnevad meetmed, mis aitavad kaasa TEN-T programmi tõhususele ja tulemuslikkusele, sealhulgas TEN-T programmi tutvustamine kõigile asjaomastele isikutele ning selle nähtavuse suurendamine üldsuse jaoks, eesmärgiga suurendada maksimaalselt selle Euroopa lisandväärtust liikmesriikides ja ELiga piirnevates kolmandates riikides;
g)
komisjoni poolt taotletava tehnilise ja haldusabi pakkumine.
Brüssel, 11. juuli 2008

Labels: 8
4
15